Mellom Majorstuveien og Bogstadveien har det stått murhus siden 1800-tallet, men de gamle husene lå litt tilbaketrukket fra gaten med hager foran. Noe av dette stod til etter krigen, og i nr. 38 var det dessuten bensinstasjon. Dagens rekke fra nr. 34 til 40 er oppført fra 30-tallet til 90-tallet. På motsatt side av gaten er blokkvartalet Balkeby, som stod ferdig i 1938 og har navn etter trehusbebyggelsen som brant i 1879. Sistnevnte lå fra Bogstadveien og nordøstover.